b'\n_START_ARTICLE_\nPolicijski pihalni orkester\n_START_SECTION_\nZgodovina\n_START_PARAGRAPH_\nV \xc5\xa0i\xc5\xa1ki se je pod vodstvom Vinka \xc5\xa0trucla starej\xc5\xa1ega zbralo 20 godbenikov mili\xc4\x8dnikov iz vse Slovenije z razli\xc4\x8dnim glasbenim predznanjem in izku\xc5\xa1njami._NEWLINE_Pionirsko delo prvega dirigenta je bilo jeseni istega leta zaupano Rudolfu Stari\xc4\x8du, ki je v \xc5\xa1estnajstih letih vodenja takratne godbe postavil trdne temelje za njen nadaljnji razvoj in razvoj vizij njegovih naslednikov: Jo\xc5\xbeeta Hriber\xc5\xa1ka, Vinka \xc5\xa0trucla ml., Franca Gornika, Milivoja \xc5\xa0urbka in Franca Rizmala._NEWLINE_Godba je nenehno rasla, tako \xc5\xa1tevil\xc4\x8dno kot kakovostno, in kmalu prerasla v simfoni\xc4\x8dni pihalni orkester, ki danes \xc5\xa1teje 60 \xc4\x8dlanov, od katerih jih ima ve\xc4\x8dina visoko\xc5\xa1olsko glasbeno izobrazbo. Z delom vseh v orkestru ter drugih delavcev v Policiji in privr\xc5\xbeencev orkestra sta je rodila bogata tradicija in sloves Policijskega orkestra kot vrhunskega pihalnega orkestra, tako doma kot v tujini._NEWLINE_V skladu z namenom ustanovitve in razvojem je po osamosvojitvi samoumevno sledila obveznost sodelovanja na dr\xc5\xbeavnih protokolarnih prireditvah, zato ga je slovenska vlada leta 1994 tudi imenovala za uradni protokolarni orkester Republike Slovenije._NEWLINE_Orkester izvaja vse zvrsti glasbe, od originalnih del in priredb klasi\xc4\x8dne glasbe do opere, operete, baletne glasbe in jazza._NEWLINE_Sloves in kakovost orkestra sta spodbudila \xc5\xa1tevilne slovenske skladatelje, da so zanj napisali vrsto skladb in priredb._NEWLINE_Orkester zadnji dve leti snema za Nizozemsko glasbeno zalo\xc5\xbebo De Haske._NEWLINE_Poleg sr\xc5\xbeavnih protokolarnih obveznosti prireja koncerte ter druge nastope za Policijo in Ministrstvo za notranje zadeve. _NEWLINE_S svojim delovanjem orkester povezuje slovensko policijo in dr\xc5\xbeavljane, sodeluje s kulturnimi institucijami doma in v tujini, s priznanimi tujimi in doma\xc4\x8dimi dirigenti , solisti in zbori._NEWLINE_Tako so v zadnjih letih s Policijskim orkestrom sodelovali dirigenti in skladatelji Jacob de Haan iz Nizozemske, dr. Alfred Reed iz ZDA, Manfred Schneider iz Nem\xc4\x8dije, mag. Franz Peter Cibulka iz Avstrije, Johan de Meij iz Nizozemske, Thomas Doss iz Avstrije, Roger Bourtz iz Francije, Johann M\xc3\xb6senbichler iz Avstrije in Peter Kleine Schaars z Nizozemske._NEWLINE_Policijski orkester je zelo uspe\xc5\xa1no gostoval v Makedoniji, \xc5\xa0vici, Nem\xc4\x8diji, Italiji, Avstriji, Mad\xc5\xbearski in Angliji._NEWLINE_V letu 2003 je 55-letnico obstoja praznoval s koncertom v Cankarjevem domu, kjer vsako leto priredi tudi bo\xc5\xbei\xc4\x8dno-novoletni koncert.'